
ROMÂNIA

JUDEŢUL SATU MARE
MUNICIPIUL SATU MARE
  Nr. 43619/22.07.2026
Primarul Municipiului Satu Mare, Kereskényi Gábor,
În temeiul prevederilor art. 136 alin. (1) din O.U.G. nr.57/20019 privind Codul Administrativ, cu modificările și completările ulterioare, îmi exprim inițiativa de promovare a proiectului de hotărâre cu următorul obiect: aprobarea numărului de posturi, a organigramei și a statului de funcții ale Poliției Locale  Satu Mare proiect în susținerea căruia formulez următorul:
REFERAT DE APROBARE
Poliția Locală Satu Mare este o instituție publică de interes local, înființată în conformitate cu prevederile Legii nr. 155/2010 a poliției locale, republicată, cu modificările și completările ulterioare, având ca scop exercitarea atribuțiilor stabilite de lege în domeniul menținerii ordinii și liniștii publice, al apărării drepturilor și libertăților fundamentale ale cetățenilor, al protejării proprietății publice și private, precum și al prevenirii și combaterii faptelor ilegale, în limitele competențelor legale.

Structura organizatorică anterioară, aprobată prin HCL nr. 77/08.04.2026, prevedea un număr de 105 posturi. Prin adresa nr. 24325/25.05.2026 emisă de Agenția Națională a Funcționarilor Publici (ANFP), s-a comunicat faptul că structura nu respectă prevederile Art. 391 din OUG nr. 57/2019 privind Codul administrativ, neîncadrându-se în excepțiile prevăzute la art. XXIII alin. (1) din Legea nr. 296/2023 (cota de 12%). 

Conform interpretării ANFP, Poliția Locală nu se încadrează în categoria instituțiilor de ordine publică și siguranță națională prevăzute de Legea nr. 296/2023. Prin urmare, instituției nu i se aplică plafonul de 12% pentru funcțiile de conducere, ci plafonul general de maximum 8% din numărul total de posturi aprobate.

În acest context, pentru asigurarea conformității structurii organizatorice cu prevederile legale incidente, precum și pentru eficientizarea activității instituției și utilizarea judicioasă a resurselor umane și financiare disponibile, se impune reorganizarea structurii organizatorice a Poliției Locale Satu Mare.

Reorganizarea propusă are în vedere, în principal, reducerea numărului de funcții de conducere vacante și reașezarea unor structuri funcționale, în scopul eficientizării fluxurilor de lucru și al unei delimitări mai clare a atribuțiilor și responsabilităților.
În acest sens, prin proiectul de hotărâre se propun următoarele măsuri:
1. Redimensionarea numărului total de posturi

Numărul total de posturi aprobate pentru Poliția Locală Satu Mare se reduce de la 105 posturi la 101 posturi, prin desființarea exclusivă a unui număr de 4 posturi vacante de conducere.

Posturile vacante propuse pentru desființare sunt următoarele:

· Director executiv;

· Șef serviciu – Serviciul Ordine Publică 3;

· Șef serviciu – Serviciul Circulație;

· Șef serviciu – Serviciul Economic.

2. Reorganizarea structurii Direcției Monitorizare

Se propune desființarea structurii de conducere a Direcției Monitorizare, iar cele două structuri funcționale aflate în subordinea acesteia, respectiv Dispeceratul și Supravegherea Video, urmează să funcționeze în mod distinct, în conformitate cu noua structură organizatorică propusă.

3. Reorganizarea structurii Direcției Ordine Publică

În cadrul Direcției Ordine Publică se propun următoarele modificări structurale:

· Serviciul Circulație se transformă în compartiment și, alături de Compartimentul Ridicări Auto, se integrează în noul Serviciu Circulație, Mediu, Disciplina în Construcții și Control Comercial - obținut prin redenumirea vechiului serviciu, Serviciul Mediu, Disciplina în Construcții și Control Comercial;

· desființarea Serviciului Ordine Publică 3, cu redistribuirea personalului către celelalte structuri de ordine publică, în funcție de necesitățile operaționale și de competențele profesionale;

· redenumirea Serviciului Ordine Publică 4 în Serviciul Ordine Publică 3, în vederea asigurării unei succesiuni logice și coerente a structurilor organizatorice.

4. Reorganizarea Serviciului Economic

Se propune desființarea funcției de șef serviciu, iar cele două compartimente funcționale componente, respectiv Compartimentul Contabilitate și Compartimentul Achiziții, vor funcționa în subordinea directă a directorului general, potrivit structurii organizatorice propuse.

Măsurile de reorganizare propuse vizează exclusiv posturile de conducere vacante și reașezarea structurii organizatorice, fără desființarea unor posturi ocupate și fără afectarea raporturilor de serviciu sau de muncă ale personalului existent.

Prin urmare, reorganizarea propusă nu determină pierderea locurilor de muncă de către personalul existent, iar drepturile salariale ale personalului aflat în plată nu sunt afectate ca urmare a măsurilor de reorganizare propuse.

Având în vedere:

· necesitatea încadrării structurii organizatorice în limitele și normele prevăzute de legislația în vigoare;

· necesitatea respectării plafonului legal aplicabil funcțiilor de conducere;

· necesitatea utilizării eficiente și responsabile a resurselor umane și financiare;

· necesitatea actualizării și eficientizării structurii organizatorice a Poliției Locale Satu Mare;

· necesitatea corelării numărului de posturi, a organigramei și a statului de funcții cu structura organizatorică propusă;

· faptul că măsurile de reorganizare vizează posturi vacante și reașezarea structurilor funcționale, fără afectarea posturilor ocupate și a drepturilor salariale ale personalului existent,

apreciez că sunt întrunite condițiile de legalitate, oportunitate și necesitate pentru aprobarea proiectului de hotărâre privind aprobarea numărului de posturi, a organigramei și a statului de funcții ale Poliției Locale Satu Mare.

În temeiul prevederilor legale incidente, supun spre analiză și aprobare Consiliului Local al Municipiului Satu Mare proiectul de hotărâre, în forma propusă de executiv.
INIȚIATOR PRIMAR
Primar,
Kereskényi Gábor

